Gedagte vir die dag: Wanneer die nuus ons (bly) platslaanFoto: flowercampings.com Jesus antwoord Simon Petrus: “Wat Ek besig is om te doen, verstaan jy nie nou nie, maar wanneer alles verby is, sal jy dit verstaan.” (Johannes 13:7) Raak jy ook soms moedeloos oor die nuus? Wanneer jy van nóg ’n verkragting en moord, nóg honderde-is-dood-ramp of nóg ’n bedrogspul hoor? Dan sê ons mos vir mekaar: “Waar is God in al hierdie dinge?” “Waar was Hy toe die ergste met die mees onskuldiges gebeur het?” Op ’n dag toe ek voor God gaan sit het met hierdie vrae, het ek die volgende gebed geskryf: Here, ek het al so baie gesien dat goeie mense so verskriklik swaarkry, dat rampe onskuldiges tref, pyn dierbares stukkend maak. Ek het al gesien dat mense wat U dien onregverdig behandel word, ongevraagd ’n harde lewe het … Maar Here, ek het nog nooit gesien dat U swakkes wat van U afhanklik is in die steek laat nie; dat U hulle wat in pyn na U roep alleen los nie … Ek het nog nooit gesien dat U u beloftes van trou verbreek nie. Want Here, U is God! U, die Getroue, die Redder, die Beskermer. U ís Vader! Vader van die liefde. Liewe leser, hou in nie-verstaan-tye vas aan die God op Wie jy altyd kan hoop. Hy ís in beheer, ís getrou, ís liefde … selfs wanneer dit anders lyk. Vader, ek kan maar net bly vashou aan die wete dat U wel in beheer is. Wel die pad saam met u kinders loop.